Na temelju članka 27. Statuta Grada Zlatara („Službeni glasnik Krapinsko – zagorske županije“ broj 36A/13, 9/18 i 9/20) i članka 7. Odluke o javnim priznanjima Grada Zlatara („Službeni glasnik Krapinsko – zagorske županije“ broj: 6/07) Gradsko vijeće Grada Zlatara na 33. sjednici održanoj 17.03.2021.godine, donosi

**ZAKLJUČAK**

**o dodjeli javnih priznanja Grada Zlatara za 2021. godinu**

**I.**

**Plaketa Grada Zlatara**:

1. **Zvonko Bingula,**  za posebne zasluge na polju humanosti, 100 davanja krvi.

Obrazloženje: Zvonko Bingula član je Crvenog križa s darovanih 100 bočica krvi, što predstavlja čin odricanja čovjeka u korist zdravlja i života drugog čovjeka, predstavlja najviši moralni i humani čin te naglašeno čovjekoljublje. Dobročinstvo iskazano na ovaj način izuzetno doprinosi ugledu Grada Zlatara u Krapinsko-zagorskoj županiji i cijeloj Republici Hrvatskoj.

1. **Gradsko društvo Crvenog križa Zlatar,**  za posebne zasluge na polju humanosti.

Obrazloženje: Gradsko društvo Crvenog križa Zlatar zauzima najviša mjesta na rang ljestvici uspješnosti od 131 društva Crvenog križa u Republici Hrvatskoj. Priznanje Grada Zlatara je priznanje svim ljudima koji su najbolje godine života proveli radeći kako bi nekom drugom bilo bolje, posebno priznanje ravnateljici Gradskog društva Crvenog križa Zlatar sa suradnicima. Odricanja čovjeka u korist zdravlja i života drugog čovjeka, predstavlja najviši moralni i humani čin te naglašeno čovjekoljublje. Dobročinstvo iskazano na ovaj način izuzetno doprinosi ugledu Grada Zlatara u Krapinsko-zagorskoj županiji i cijeloj Republici Hrvatskoj.

1. **Biserka Žerjavić,**za dugogodišnji predani rad u području predškolskog odgoja i obrazovanja.

Obrazloženje: Biserka Žerjavić umirovljena je ravnateljica Dječjeg vrtića u Zlataru, u kojem je kao odgajateljica počela raditi 1978. godine. Više od 40 godina svog života posvetila je odgoju generacija djece s područja Grada Zlatara i šire  i kao teta Biba postala simbolom predškolskog odgoja u Zlataru. I dok je kao ravnateljica bila posvećena razvoju predškolskog odgoja usavršavanjem i  uvođenjem novih programa rada i unapređenju uvjeta rada u vrtiću, uz obveze ravnateljice bila je prije svega odgajateljica, posvećena svom pozivu s puno entuzijazma te je do kraja svog radnog vijeka naglašavala važnost predškolskog odgoja, socijalizacije djece, promicanja prava djeteta i značenje poziva odgajatelja koji se obavlja s radošću i odgovornošću. Na taj je način ostavila trajni trag u povijesti zlatarskog predškolskog odgoja, ali i u sjećanju brojnih generacija polaznika vrtića.

**II.**

**Diploma Grada Zlatara**:

1. **Jasminka Krušelj**, za doprinos amaterskom kulturnom djelovanju i razvoju kulturnog identiteta Grada Zlatara.

Obrazloženje: Jasminka Krušelj kao volonter je dugi niz godina u KPD-u Zlatarjeve voditeljica ženske vokalne skupine DORA. Djeca i mladi vole blagost kojom pristupa radu, njezinu fleksibilnost, susretljivost i način na koji ih potiče. Puna je entuzijazma, optimizma, volje i ideja kojima ih zadržava u udruzi gdje svrsishodno provode svoje slobodno vrijeme razvijajući svoje vještine i sposobnosti. Zbog tog angažmana manifestacije kojima se obilježavaju svjetovni praznici i crkveni blagdani imaju sadržajno svoj glazbeni pečat te tako Jasminka Krušelj s Doricama doprinosi ugledu Grada Zlatara u Krapinsko-zagorskoj županiji i cijeloj Republici Hrvatskoj.

1. **Daliborka Rogina**, za volontersko humanitarno djelovanje na području Grada Zlatara.

Obrazloženje: Daliborka Rogina pomaže potrebitim obiteljima na području Grada Zlatara i u okolici prikupljanjem materijalnih donacija, okuplja druge volontere, organizira i koordinira obilaske potrebitih obitelji, prijevoz do liječnika, psihologa, psihijatrijskih, logopedskih i sličnih službi te postavljanje neophodnih stvari za uspostavu temeljnih životnih uvjeta i tako uspješno pridonosi afirmaciji Grada Zlatara i izvan zlatarskog područja.

1. **Tomo Valjak**, za osvojeno 1. mjesto u ukupnom poretku u slalomu u Republici Hrvatskoj u kategoriji „Stariji kadeti“ za 2020./2021. godinu.

Obrazloženje: Tomo Valjak, učenik 1. razreda 1. tehničke škole Tesla U Zagrebu u sezoni 2020./2021. natječući se u alpskom skijanju u kategoriji „Stariji kadeti“ zauzeo 1.mjesto u ukupnom poretku u slalomu u Republici Hrvatskoj. Trenutno je drugi u ukupnom poretku CroSki kupa. Također je osvojio 2. mjesto u slalomu na Zagreb FIS Children Trophy 2021. u konkurenciji skijaša iz 13 država svijeta. Hrvatski olimpijski odbor ga je proglasio darovitim sportašem te tako doprinosi ugledu Grada Zlatara u Krapinsko-zagorskoj županiji i cijeloj Republici Hrvatskoj.

1. **Anita Habazin**, za uspješnu koordinaciju projekta Živjeti zdravo.

Obrazloženje: Projekt Živjeti zdravo HZJZ u Gradu Zlataru započeo je 2019. godine s ciljem druženja i boravka u prirodi. Učestvovala su djeca iz osnovne škole, vrtića Uzadnice i čuvaonice Malci, Udruga žena, Udruga gljivara, moto klub Wild Riders, SP Lastavica, DVD Zlatar, i gradska knjižnica s različitim aktivnostima, od tradicionalnih igra za djecu, planinarenja do Belecgrada i Majera, šetnje po Puljku, mjerenje tlaka i šećera na sajmištu, biciklijade i vatrogasnih vježbi.

1. **Josip Kuharić**, za dugogodišnju suradnju i doprinos kulturnim i društvenim aktivnostima u Gradu Zlataru.

Obrazloženje: Josip Kuharić dugi je niz godina uključen u amatersko kulturno i društveno djelovanje u Gradu Zlataru. Već od sedamdesetih godina aktivno sudjeluje u realizaciji manifestacije Dani kajkavske riječi i brojnim kulturnim priredbama kao član KPD Zlatarjeve. Dugi niz godina nastavlja kao voditelj raznih kulturnih događanja, kao što je, između ostalog, Festival dječje kajkavske popevke, te posljednjih godina  i kao višegodišnji voditelj „Fašnika v Zlataru“. Osim u kulturi, sudjeluje i u radu drugih udruga (ŠRD „Pastrva“, GD „Medenka“) te se i putem tih udruga uključuje u pripremu programa obilježavanja Dana Grada i drugih gradskih manifestacija.

**III.**

Ovaj zaključak objavit će se u „Službenom glasniku Krapinsko – zagorske županije“.

GRADSKO VIJEĆE GRADA ZLATARA

KLASA: 061-01/21-01/01

URBROJ: 2211/01-02-21-11

Zlatar, 17.03.2021.

PREDSJEDNICA

Danijela Findak